Udruženje dramskih pisaca Srbije
Udruženje dramskih pisaca Srbije naslednik je Udruženja jugoslovenskih dramskih autora (UJDA), čiji je osnivač i prvi predsednik bio Branislav Nušić.

Udruženje dramskih pisaca Srbije (UDPS) osnovano je 14. marta 1976. godine na osnivačkoj skupštini u "Beogradskom dramskom pozorištu" pred oko 70 književnika i od tada neprekidno deluje, a njegovi članovi su ugledni srpski dramski pisci.

UDPS je društvena, strukovna organizacija dramskih pisaca sa oko 130 članova, koja učestvuje u raznovrsnim kulturnim i društvenim zbivanjima i kao reprezentativno udruženje stara se o profesionalnim interesima svojih članova.

Udruženje je iniciralo i uspešno okončalo podizanje spomenika Branislavu Nušiću na Trgu Republike u neposrednoj blizini Narodnog pozorišta, čiji je upravnik Nušić jedno vreme bio. Spomenik je otkriven 22. juna 1991. godine.

UDPS posredno učestvuje u radu Nacionalnog saveta za kulturu.

Uprava 

Na osnivačkoj skupštini udruženja za članove prvog Upravnog odbora izabrani su: Đorđe Lebović, Miodrag Đurđević, Aleksandar Petrović, Miodrag Ilić, Slobodan Turlakov, Milan Đoković, Slobodan Stojanović, Miodrag Đukić, Vasko Ivanović, Vladimir Ličina i Arsen Diklić.

Predsednici Udruženja, od osnivanja bili su Đorđe Lebović (1976-1978, prvi predsednik), Miodrag Ilić (1978-1980), Miodrag Đurđević (1980-1982), Miladin Ševarlić, Miodrag Đukić, Velimir Lukić, Milivoje Majstorović, Dragan Tomić, Aleksandar Đaja, Miodrag Đukić (dva mandata), Miladin Ševarlić (dva mandata).

Izdavačka delatnost 
 Savremena srpska drama, zbirke izdanja domaćih dramskih tekstova od kojih je više od polovine izvođeno na pozorišnim scenama. U redovnom je otkupu Narodne biblioteke, Univerzitetske biblioteke, Matice srpske, slavističkih centara i izlazi od 1998, četiri puta godišnje, u kontinuitetu.
 Drama, časopis za pozorišnu umetnost, dramu, kulturu, nauku, izlazi tromesečno, od 2001. godine. Osim tekstova iz oblasti aktuelnih pozorišnih zbivanja, teatrologije, istorije pozorišta, objavljuje i napise koji se tiču naše aktuelne kulturne, društvene i političke situacije, kao i likovne priloge, kratke priče i cikluse pesama domaćih savremenih pesnika.
 Posebna izdanja, izdanja izabranih drama članova Udruženja, kao i publikacije iz oblasti teatrologije, istorije pozorišta i sličnih oblasti.

Nagrade UDPS 
Udruženje dramskih pisaca Srbije dodeljuje nagrade:
 Branislav Nušić, za originalni dramski tekst
 Miodrag Đukić, za pojedince i institucije povodom afirmacije dramskog stvaralaštva i doprinosa u radu Udruženja

Godišnji pomen Branislavu Nušiću 
Na Bogojavljenje, svake godine, na Novom groblju u Beogradu, na dan smrti, 19. januara, obraća se predsednik UDPS-a, dobitnik nagrade Udruženja za najbolji dramski tekst na anonimnom konkursu "Branislav Nušić", kao i dobitnik nagrade za životno delo "Nušićevih dana" iz Smedereva. Vence polažu Udruženje dramskih pisaca Srbije, "Nušićevi dani" Smederevo, "Kolo srpskih sestara", čiji je osnivač bio Nušić, "Udruženje Cincara", članovi porodice i građani.

Spoljašnje veze 
 Udruženje dramskih pisaca Srbije - zvaničan sajt

 
Nastanci 1976.
Srpske organizacije
Srpsko pozorište
Drama
Srpska književnost